Papersnake/gushiwen huggingface dataset:
题虔州东禅圆照师新作御书阁
黄庭坚（宋代）

城东宝坊金翠重，道人修惠翦蒿蓬。
一瓶一钵三十年，琼榱碧瓦上秋空。
稻田磨衲拥黄发，更筑书阁诸天中。
三后在天遗圣墨，百神受职扶琳宫。
文思帝泽余温润，雨露下国常年丰。
章川贡川结襟带，梅岭桂岭来朝宗。
参旗斗柄略栏楯，清坐耳闻河汉风。
道人饱参口挂壁，颇喜作诗如己公。
家风秀句刻琬琰，邀我落笔何能工。
安得雄文压胜境，九原唤起杜陵翁。
东汉高士咏十四首 其一 刘翊
张雨（元代）

子相足周旋，破此家产丰。阴功谁为书，得来华阳中。
瑞麦歌
吴泳（宋代）

爰采麦矣岷之阳，麦秀蕲兮登我场。岐岐而生自天产，两两而并维星祥。

我行其野逢酂长，酂长忻然持穗往。自言此穗实秀时，六稻俱垂惟麦仰。

晋之四穟唐六岐，虽有其物无其时。我君圣武绥万邦，我侯骏德为藩维。

君臣尧舜禹，十风五日雨。干戈偃息将兆和，拍手齐唱崆峒歌。
兴庆池侍宴应制
马怀素（唐代）

积水逶迤绕直城，含虚皎镜有馀清。
图云曲榭连缇幕，映日中塘间彩旌。
赏洽犹闻箫管沸，欢留更睹木兰轻。
无劳海上寻仙客，即此蓬莱在帝京。
贺尤礼侍兼修史侍讲直学士院四首 其二
张镃（宋代）

斯文未摇落，右序启哲人。胸中悟复悟，笔底新又新。

幻为九色丝，銮坡演明纶。兵民总疲羸，夜直烦前陈。
二月十七日偕宾旸市饮二首
方回（元代）

误著儒冠玷甲科，休官重到旧沙河。
未妨缓步微行好，犹恐傍观窃议多。
我辈相逢唯酒可，桃花如许奈春何。
雪儿人物今难得，一曲离骚醉自歌。
饮吕仙亭醉赋
孙承恩（明代）

吕仙亭前林木幽，吕仙仙去名空留。吕仙时乘黄鹤游，中宵剑空横清秋。

世间万事如浮沤，乾坤千古人悠悠。先生少年歌远游，龌龊富贵隘九州。

俗缘扰扰何时休，一杯唤子应掉头，携我去去昆崙丘。
邹操
黄庭坚（宋代）

归欤怀哉，此邦不可以游。
眷吾车而有柅，非河浒之无舟。
政何君而莫与，君何国而莫求。
岁荏荏而老至，慨时运之不逑。
洋洋乎水哉，丘之不得济也。
昊天不吊，仁者此无罪也。
揽国辟而家擅，几何而不殆也。
心病不可药，手足未有害也。
鸟覆巢於主人，凤摩天而逝也。
求所用生丧其生，吾不忍幪此虿也岂曰如之何，然後求诸蔡也。
已乎已乎！鸟兽山林，则以食也。
天下有道，丘不与易也。
归我休矣，奉帝则也。
大同至小，天地德也。
小物自私，智之贼也。
国无知兮，我非伤悲兮。
驺御委辔，四牡驰兮。
心不慊於前驱，又欲下而走兮。
中园有林，斧所相兮。
大厦峨峨，不谋匠兮。
往者不可及，来者吾犹望兮。
圣政更新诏书正告讦之罪因得小诗十首
韩元吉（宋代）

圣朝遂失诛元载，公议犹能去霍山。
落胆徒闻温御史，不知睿意在群奸。
盘马山
陈师道（宋代）

耕桑战伐饱曾经，庙毁村荒不乞灵。
尚有君王盘马迹，至今草木不能青。
寒食怀公藻几道
陈棣（宋代）

洒落陶彭泽，风流陈太丘。
别来添夕梦，归日负春游。
已改枯榆火，宁污寒具油。
不知行乐地，能话野人不。
妃閤春帖子 其三
胡宿（宋代）

音官始奏融风至，御水初传晓冻开。寒漏催将仙腊尽，春旂飞入贵宫来。
胡生写真歌
李昱（明代）

天下几人能写真，胡生年妙艺绝伦。自云惯识卿与相，炳炳生面图麒麟。

青鞋布袜春雨馀，朅来访我南湖滨。手中银管握造化，与予拂拭霜藤新。

我生本有山水癖，形容潇洒无纤尘。头戴小小乌角巾，白衣宽博稳称身。

松斋棐几坐清昼，意匠经营多苦辛。是时宾客如堵墙，眼看胡生下笔亲。

斯须置我雪色壁，望之宛若神仙人。我儿见之亦大笑，阿爷胡为能出神。

或言士者国之宝，衮衮皆充观国宾。先生才学世所重，曷不秉笏朝丹宸。

我生出处无不可，白鸥万里谁能驯。不作宁戚悲饭牛，不作买臣行负薪。

今年年才四十六，居然抱道安吾贫。得君能谈帝王略，避世或与渔樵邻。

南游天台北恒岳，东登日观西峨岷。乾坤随处着杖履，此地相逢难具陈。

山中亦有似拳蕨，江上亦有如丝莼。江风萧萧日月白，与尔长歌歌隐沦。

胡生胡生且停手，玉壶共醉松花春。写真何如嗜经史，五车力学须昏晨。

他年生为席上珍，勿云江汉之垂纶。
次史髯韵二首
陈造（宋代）

痛忆分题把酒时，暑寒谁遣隙驹驰。
芙蓉风露梅花月，又费骚人几首诗。
哭宋群辅
刘克庄（宋代）

早题淡墨魁多士，晚着青衫事护军。
方见叔孙来议礼，已传子夏去修文。
先朝缫藉为圭璧，近世摧残用斧斤。
回首冶城棋饮地，雁恓蝉咽不堪闻。
奉次文爵兄韵
郭贽（宋代）

京国相逢意尽倾，不须池草梦中生。
细将两地行藏事，消尽几番长短更。
篱外黄花香共嗅，案头易传手中评。
惭予才竭难为弟，况复输兄独秀名。
西叔兄生日
魏了翁（宋代）

只把农功作己忧，不将岁事与天谋。
官修事举文书静，一室高眠粥似稠。
送晋熙公别诗
尹式（隋代）

太行君失路，扶摇我退飞。无复红颜在，空持白首归。

色移三代服，尘化两京衣。道穷方识命，事云乃知非。

西候追孙楚，南津送陆机。云薄鳞逾细，山高翠转微。

气随流水咽，泪逐断弦挥。但令寸心密，随意尺书稀。
渔歌子
孙光宪（五代）

草芊芊，波漾漾，湖边草色连波涨。沿蓼岸，泊枫汀，
天际玉轮初上¤
扣舷歌，联极望，桨声伊轧知何向。黄鹄叫，白鸥眠，
谁似侬家疏旷？
泛流萤，明又灭，夜凉水冷东湾阔。风浩浩，笛寥寥，
万顷金波重叠¤
杜若洲，香郁烈，一声宿雁霜时节。经霅水。过松江，
尽属侬家日月。
寄太湖隐者
陆游（宋代）

青松伐作薪，白玉碎作尘，虽云质已毁，见者犹悲辛。
磊砢任栋质，温润中琮璧，岂以捐空山，遂比凡木石。
郦生吏高阳，马周客新丰，从来豪杰士，大指亦略同。
具区古大泽，烟水渺千里，可望不可到，中有隐君子。
图书兼河雒，成毁穷乾坤，有时跨蛟鲸，指撝雷雨奔。
嗟我独何人，乃许望颜色；逝将从之游，变化那得测？
烂柯山四首
刘迥（唐代）

白云引策杖，苔径谁往还。渐见松树偃，时闻鸟声闲。
豁然喧氛尽，独对万重山。
石桥架绝壑，苍翠横鸟道。凭槛云脚下，颓阳日犹蚤。
霓裳倘一遇，千载长不老。
灵境偶一寻，洞天碧云上。烂柯有遗迹，羽客何由访。
日暮怅欲还，晴烟满千嶂。
绳床宴坐久，石窟绝行迹。能在人代中，遂将人代隔。
白云风飏飞，非欲待归客。
陈伯量挽诗二首 其一
曹彦约（宋代）

朴茂开城府，师资足楷模。官卑虽晚境，子仕却亨途。

不酒陈惊座，无金疏大夫。何人碑有道，老手看慈湖。
金山
任瑗（清代）

江流忽辟易，天际袅烟鬟。樵路钟声外，僧帆树色间。

月明龙入钵，潮落鹘归山。何日辞妻子，丹砂驻暮颜。
闻和甫补池掾
王安石（宋代）

遭时何必问功名，自古难将力命争。
万户侯多归世胄，五车书命负家声。
才华汝尚为丞掾，老懒吾今合钓耕。
外物悠悠无得丧，春郊终日待相迎。
诗送晦叔先生 其一
邹浩（宋代）

先生带花六十年，青春不老花长妍。金杯停手便索去，一片閒云飞上天。
题向司户芗林图
周紫芝（宋代）

宸奎犹作麝烟浮，便舣归航结小楼。何处访求三岛路，径须图画百花洲。

黄金殿里鹓鸾梦，白鹭江头草树秋。天上归来辋川住，世间那有此风流。
莫春过吴松垂虹用闻人伯封韵
李洪（宋代）

具区吴松同一水，季鹰英灵呼不起。
波平风静落日明，一碧青不三万里。
幻成水墨思范宽，点缀卧虹排雕栏。
曜晻枫林带烟雨，白鹤飞去何时还。
老子登临屡春晚，胸吞云梦极荒远。
鞭笞鸾凤恣遨游，几日蓬莱又清浅。
何时脍鲈平波秋，湘娥鼓瑟纖指柔。
却跨玉虹朝汗漫，谁能直钓无垂钩。
春霖未霁澍雨大作
薛季宣（宋代）

甚雨过清明，侵淫不肯晴。天占符后甲，人意失先庚。

陌路河鱼上，阶塘野草生。早来云陡黑，流澍霫间成。
次韵洪萃之太社真率之集三首 其三
许及之（宋代）

诗翁甘独殿，我辈岂其班。爝火自不息，斤风祇似閒。

秋容蟾桂里，归梦雁芙间。物理因诗悟，新来豹一斑。
茆屋落成詶韩甥寅仲
叶春及（明代）

大成庙西苏祠东，我有一宅生蒿蓬。茅茨过雨春不恶，火树倚槛秋能红。

开径只合来二仲，灌园岂为辞三公。馆甥堂竹涓涓净，坦腹赋诗霜叶中。
庆春泽·中秋寄姊南都，同澄宇作
陈家庆（清代）

瑶席传杯，琼枝弄影，比肩人在花阴。玉露初寒，淡烟微逗罗襟。

浅斟低语商量惯，怕姮娥、忍俊难禁。笑登临。徙倚雕栏，指点疏林。

西风无恙流年早，有三分秋色，一寸眉心。玉镜高悬，碧天万里沉沉。

幽闺坐对年时事，问婵娟、可忆清吟。祗而今。月子天涯，梦里追寻。
卧病杂题
陆游（宋代）

陋室施床迮，穷阎问疾疏。
加餐惟是粥，弄笔不成书。
盎盎新篘酒，青青小摘蔬。
客来邀褫带，聊示小勤渠。
和丹岩述志 其一
卫宗武（宋代）

蠹简钻研眼欲穿，读书何似夏侯玄。文传可使纸增价，酒尽何妨尊屡眠。

唾落成珠皆至宝，笔耕有粟胜良田。席珍尽足需时聘，经史何劳手更编。
登东山
浦镗（清代）

东山古名胜，飞策上云关。碧藓揉红雨，青萝拥翠环。

峰阴春木润，日落晚山殷。屐齿曾游处，风流许共攀。
山中梦母
刘宗远（元代）

霜月照屋壁，霜风涌江波。终夕不能寐，辗转思怀多。

忽梦吾母来，宛然度山阿。但问儿衣薄，语短不及他。

儿寒尚可忍，地下知如何。
送虞道士
李中（五代）

烟霞聚散通三岛，星斗分明在一壶。

笑说馀杭沽酒去，蔡家重要会麻姑。
偈颂一百二十三首
释崇岳（宋代）

诸佛降生，鼻直眼横。
打与狗吃，据令而行。
汉通正法眼，日午打三更。
前从军行，仿杜前出塞体九首 其一
陈肇兴（清代）

男儿重横行，亡命作山贼。驱之军旅间，一举还两得。

既可安乡闾，兼以报君国。慷慨赴军门，风云为生色。
挽吴给事芾 其四
孙应时（宋代）

与世栽桃李，身閒意不衰。涓尘犹奖录，尺寸各扶持。

永恨登门约，空传堕泪碑。微生渺何极，不敢负公知。
渔家傲 闻西樵方为京口三山之游却寄
陈维崧（清代）

晴日南徐风景异，蒲帆饱趁春涛驶。一片江山千古事。

同儿戏，伯符志业何曾遂。

月下租船人咏史，使君大有淩云气。满目茫茫愁对此。

横笛里，妙高台上吹新水。
观蚕
黄裳（宋代）

大巧不为蚕上簇，机妇飞梭双注目。腹空万绪徒自劳，缣素如山人未足。
附前凉九主后凉四主
郭之奇（明代）

前凉开继守孤忠，自轨及华日熊熊。吕氏龟兹忘主难，忽改麟龙称霸雄。

此实婆楼羌狄种，彼惟张耳赵箕弓。夷夏殊心秦越判，贞邪分轨马牛风。

秦川没腕凉倚柱，东归福地颇相同。适逢时乱依偏阻，一样邀天得始终。

报国宁家方戒子，闻倾入援岂为躬。卑辞诱赵俱权计，假道于成或至衷。

长宁夺曜初墙阋，天锡戕玄乃卒穷。暴尸舆衬繇身作，晋侍秦侯赖祖功。

可怜大豫思捲土，一姓难兴枉就戎。光平三寇虽容易，岂虞三子自相攻。

紫阁才登东阁继，挽车方下素车蒙。一纪天王空浪窃，何如五世晋西公。
次韵赠吴羽士月湖大椿
方回（元代）

万事平生大道杯，恍然曾过望乡台。
荣华外物毛端细，飘忽阳神顶上回。
罗殿堪思蛮峤瘴，郁仪永谢劫池灰。
何□乞我刀圭剂，同见蟠桃几度开。
偕冷世修游顶山广福院
赵公豫（宋代）

山寺寂无僧，空门白云冷。惟有寒松枝，悠然照潭影。
古寺偈
陈尧佐（宋代）

殿古寒炉空，流尘暗金碧。
独坐偶无人，又得真消息。
贵筑谒黑一庙
贝青乔（清代）

吹镫夜入黑一庙，甲仗满堂森一照。范阳南八是男儿，底事成一在蛮徼。

或云有子官涪州，为父立祀黔水幽。我闻两家子弟材，智下伏阙对簿争。

如仇是儿差足愧，张许况公义烈惊千秋。当公睢阳四百战，蚍蜉蚁子无人援。

临淮一骑走乞师，何物驾兰夜开宴。一庭会乐两行烛，强延公坐笑相属。

此酒虽足交吾欢。叱尔何堪为吾辱。莫谓食不下咽，恨不啖尔如仆妾之肉。

莫谓矢祇著砖，恨不射尔如贼虏之目。血漉漉，刀铮铮。

一指断，一磨惊。幡然设誓去何速，甘入围城就骈戮。

劝降耻作六开府，饮刃笑随二都督。生未吞贼死为厉，江淮双庙同弗替。

国殇夙偕雷万春，庑祭新迎康保裔。吁嗟乎！当时一军气皆墨，今日一名尚称黑。

山城鼠雀鸣啁啾，祈年禳火来羌酋。丈夫庙食自终古，俎豆岂恃儿孙留。
丙寅正月
张九成（宋代）

常年正月未全春，春色今年辄去人。
试上小楼南北望，红英满地绿粼粼。
无题二首·其一
李商隐（唐代）

昨夜星辰昨夜风，画楼西畔桂堂东。
身无彩凤双飞翼，心有灵犀一点通。
隔座送钩春酒暖，分曹射覆蜡灯红。
嗟余听鼓应官去，走马兰台类转蓬。
题长沙陈述庐乃勋瞻麓图 其三
曹家达（清代）

月明邻篆感山阳，向秀年来两鬓霜。游子天涯无好梦，墓门风雨更沧凉。
帅潭日劝驾诗
刘珙（宋代）

十载湘江守，重来白发垂。
初无下车教，再赋食苹诗。
天阔抟鹏翼，春融长桂枝。
功名傥来事，大节要坚持。
真珠帘 近雅轩即事
张炎（宋代）

云深别有深庭宇。小帘栊、占取芳菲多处。花暗水房春，润几番酥雨。

见说苏堤晴未稳，便懒趁、踏青人去。休去。且料理琴书，夷犹今古。

谁见静里闲心，纵荷衣未茸，雪巢堪赋。醉醒一乾坤，任此情何许。

茂树石床同坐久，又却被、清风留住。欲住。奈帘影妆楼，剪灯人语。
塞下曲四首
李益（唐代）

蕃州部落能结束，朝暮驰猎黄河曲。
燕歌未断塞鸿飞，牧马群河边草绿。

秦筑长城城已摧，汉武北上单于台。
古来征战虏不尽，今日还复天兵来。

黄河东流流九折，沙场埋恨何时绝。
蔡琰没去造胡笳，苏武归来持汉节。

为报如今都护雄，匈奴且莫下云中。
请书塞北阴山石，愿比燕然车骑功。
和沈粹卿登南楼韵
王炎（宋代）

鼓角声悲城上头，沈郎怀古一登楼。
下临平楚容回顾，北望神州定欲愁。
叫日征鸿云路冷，嘶风战马塞垣秋。
人间俯仰更兴废，江汉滔滔万古流。
述松
王贞白（唐代）

远谷呈材干，何由入栋梁。岁寒虚胜竹，功绩不如桑。

秋露落松子，春深裛嫩黄。虽蒙匠者顾，樵采日难防。
先儒
刘克庄（宋代）

先儒绪业有师承，非谓闻风便服膺。
康节易传于隐者，濂溪学得自高僧。
众宗虚誉相贤圣，独守遗编当友朋。
门掩荒村人扫迹，空钞小字对孤灯。
偈一百二十首 其一○九
释怀深（宋代）

炭头今日地炉开，涩雨悭风恼破怀。老僧向火吃酸豏，谁管檀那来不来。
雨中登筹笔驿后怀古亭
张方平（宋代）

山寒雨急晓冥冥，更蹑苍崖上驿亭。深秀林峦都不见，白云堆里乱峰青。
义鉴堂画像赞
释居简（宋代）

魁梧轩昂，耿介孤洁。大珠缟夜，轻云拂月。作成泼天问端来前，只似钉头难于敲折。

东山发源，双峰卷衣。把大苏狂澜，障而东之。微此老孙子，已而已而。
赠寿上人
释智朋（宋代）

觅诸方偈眼能乖，不把炊巾乱展开。
知得一峰天下秀，地从西竺国飞来。
月明
许月卿（宋代）

月明如昼好元宵，歌管楼台景色饶。鹤舞琴声相应答，梅花清福共谁消。
琵琶仙·日暮倚秋辛阁，闻隔院玉笙声，忽触宿感。用白石自度腔韵写之
冯幵（清代）

杨柳高楼，早憔悴、旧日烟条云叶。离恨吹入参差，秋风正凄绝。

芳草外、斜阳有限，甚啼到、空山鶗鴂。十载心期，香消酒冷，弹指能说。

又何事、泊凤飘鸾，漫孤负、青春好时节。空把一襟零泪，与荒阶苔荚。

休更盼、团圞镜约，恐玉人、两鬓都雪。总悔珠箔飘灯，那时轻别。
得古杉
陈宓（宋代）

刘坑有嘉木，根柯鍊青铜。云是昔参天，森环梵王宫。

陵谷欻迁改，风雷行地中。于今五百载，渔父忽相逢。

没渊直下觑，初惊睡骊龙。玩狎始一探，光怪万仞虹。

百夫共引绠，娄断如飞蓬。一出千寻底，昂然势摩穹。

伊谁扶大厦，此具信足充。拟用作津梁，阻滞断可通。

斧斤一暂试，芬芳四随风。胡为久沈郁，反羡爨下桐。

显晦已千载，有如初植同。大哉一元气，运用无时穷。

寿此不朽物，会与齐其终。
访梅
杨公远（宋代）

荒寒茅屋是谁家，独木桥横小迳斜。
却是无人行到处，春风先已到梅花。
同李游叶家池上作
朱次琦（清代）

月色浴四郊，天水一气警。坐令夜游子，投身藐姑顶。

呼吸入肺夜，照见冰玉影。坊锲谁家石，名氏高蔚炳。

百年如转烛，荐及孙曾等。想见恤纬人，严节秋霜冷。

历历葑塘皎，郁郁松烟暝。寒流泻微茫，河汉相与永。

何处人语喁，溪阴问鱼艇。
早秋二首
宋祁（宋代）

落照临风细细寒，已收纹簟未收纨。
山中桂老初含紫，泽上枫多并是丹。
月过河桥低映榭，露从霄极暗供盘。
何人刻意离忧苦，不字灵均即姓潘。
题玉芝祠
陈蒙（宋代）

玉芝不见草萧萧，古柏阴廊昼寂寥。
琳馆废来余福地，名碑留在记前朝。
碧梧树老鸾飞远，华表天空鹤去遥。
惟有迎仙桥上月，夜深还自照吹箫。
白头吟二首
杨万里（宋代）

除却共姜是女师，柏舟便到白头辞。
劝渠莫怨终难劝，不道前夫怨阿谁。
兰陵王
方千里（宋代）

晚烟直。池沼波痕皱碧。年芳为、花态柳情。挼粉揉情酿春色。繁华记上国。曾识。倾城幼客，风流是、联句送钩，笺绿绡红递书尺。

行云去无迹。念暖响歌台，香雾瑶席。当时谁信盟言食。知一岁离聚，几多间阻，人生如梦寄堠驿。况分散南北。

悲恻。万愁积。奈鸾凤欢疏，鱼雁音寂。天涯何处相思极。但目断芳草，恨随塞笛。那堪庭院，更听得，夜雨滴。
早春十绝呈石湖
陈造（宋代）

鸱夷古锦犊车辕，盘薄沙鸥舞蝶前。
少日长安聚蚊梦，莫年诗酒解随缘。
西江月 湘滨晚眺
袁思古（五代）

烟水空迷远渡，夕阳独倚江楼。江声呜咽送离愁。

化作泪痕满江。

故里依然作客，此身不系如舟。乾坤带甲四经秋。

又是雁来时候。
寒城晚角（滑州作）
朱湾（唐代）

高台高高画角雄，五更初发寒城中。寒城北临大河水，

淇门贼烽隔岸是。长风送过黎阳川，我军气雄贼心死。

羁人此夜寐不成，万里边情枕上生。乍似陇头戍，

寒泉幽咽流不住；又如巴江头，啼猿带雨断续愁。

忽忆嫖姚北征伐，空山宿兵寒对月。一声老将起，

三奏行人发；冀马为之嘶，朔云为之结。

二十年来天下兵，到处不曾无此声。洛阳陌，长安路。

角声朝朝兼暮暮，平居闻之尚难度。何况天山征戍儿，

云中下营雪里吹。
次夕饮酣永叔得句云柝声频入夜霜寒余为足成一律时仲子弼侍坐而余于司空为年家
胡应麟（明代）

柝声频入乱霜寒，灯烬交飞片月残。词赋千秋携玉树，风期三世见金兰。

宁亲海甸驱驰急，送客河桥去住难。回首烂柯吾旧宅，石门天际候青鸾。
林下
释清顺（宋代）

久从林下游，颇识林下趣。纵渠绿阴繁，不碍清风度。

闲来石上眠，落叶不知数。一鸟忽飞来，啼破幽寂处。
张施二生自黄岩拿舟送别于台城赠以二绝 其二
王十朋（宋代）

行役那堪八月时，肠非宋玉也应悲。烦君为寄梅溪信，少慰吾亲别后思。
句
余湜（宋代）

西母已回金殿冷，绿珠一坠玉楼空。
神君歌十首
刘克庄（宋代）

樵苏出林看，士女拥途迎。
要识神通趣，年年此际晴。
宫词三十三首
曹勋（宋代）

东风拂拂到行朝，剪彩膺时下绛霄。
不但剑歌随骑曲，行须仪凤舞云韶。
山花子 送姜学在由吴门之宛陵清明扫墓
陈维崧（清代）

鲁国男儿是孔融，如今流落号吴侬。燕子柳条能酿恨，旧江东。

谢朓楼边栾布社，琴高潭上石尤风。送尔片帆春上冢，雨濛濛。
堂上双白头图
唐寅（明代）

海棠枝上白头公，头映花枝转觉红。
恰似老夫高兴在，醉欹纱帽颔春风。
咏后山镇水月奇观阁
吴势卿（宋代）

厌逐京华辇路尘，归来杰阁敞虚明。
斜阳两岸暮山紫，明月一天秋水横。
芳草尽头黄犊乐，芦花深处白鸥声。
是中不伏诗模写，一片丹青可得成。
雪中送人北游
修睦（五代）

然知心去速，其奈雪飞频。莫喜无危道，虽平更陷人。

远郊光接汉，旷野色通秦。此去迢遥极，却回应过春。
题李世南画扇
蔡肇（宋代）

野水潺潺平落涧，秋风瑟瑟细吹林。
逢人抱瓮知村近，隔坞闻钟觉寺深。
追和李白秋浦歌十七首 其二
郭祥正（宋代）

此夕宿秋浦，萧萧古岸头。白云和月散，江水晴空流。

不及水中鸟，随波上下游。客情须自遣，知命适虚舟。
初秋
王谊（隋代）

片雨晓初过，青桐陨素柯。
客衣身上薄，乡泪枕边多。
水落牵牛渚，机催织女梭。
玉门班定远，归兴欲如何？
旅夜
释文珦（宋代）

离人厌夜长，独起坐空床。
苦雨迟家信，秋云隔旧乡。
烛残重作焰，桂湿不生香。
倘得归期遂，閒居在上方。
水仙子·乐清箫台
乔吉（元代）

枕苍龙云卧品清箫，跨白鹿春酣醉碧桃，唤青猿夜拆烧丹灶。二千年琼树老，飞来海上仙鹤。纱巾岸天风细，玉笙吹山月高，谁识王乔？
续古诗
蒋廷锡（清代）

松萝良有托，葛蔓亦有依。丘中一贫士，四海无所归。

日饮涧中水，朝采山上薇。天寒水结冰，年深薇渐稀。

浩吟《悲哉行》，君子其庶几。游鱼跃池乐，苑马腾枥肥。

岂知鸿鹄志，不逐燕雀飞。
怀东嘉先生因诵老坡今谁主文字公合把旌旄作
喻良能（宋代）

三赋成会稽，四集始东楚。
一洗凡马空，斯文有宗主。
初三日解维
项安世（宋代）

隐隐金钲解岸维，昏昏江日下田陂。
朦胧雾里廉纎雨，妆点行人去国诗。
书怀
张孝祥（宋代）

七夕在衡阳，九日在蕲州。秋风浩如海，我行尚扁舟。

破帽不堪落，菊花空满头。醉眼忽瞠若，悠然过沧洲。
竹风
唐彦谦（唐代）

竹映风窗数阵斜，旅人愁坐思无涯。

夜来留得江湖梦，全为乾声似荻花。
题梅庄郭成甫瘦吟帙
姚勉（宋代）

梅似臞仙瘦为诗，清寒直欲不胜衣。
吟成雪里调羹句，此句却令天下肥。
望霁
卫宗武（宋代）

阴阳互阖辟，宇宙几洪荒。重明丽乎正，万象生辉光。
奉和喜雪应制
徐安贞（唐代）

两宫斋祭近登临，雨雪纷纷天昼阴。只为经寒无瑞色，

顿教正月满春林。蓬莱北上旌门暗，花萼南归马迹深。

自有三农歌帝力，还将万庾答尧心。
悲怀
钱淑生（清代）

苍苍岩际松，青青岭头柏。青苍互相映，不为岁寒厄。

哀哉泉下互，此间卜幽宅。互生野马浮，光阴过驹隙。

一杯酹荒芜，祝君且安适。毋为儿女悲，毋任狐狸迫。

相从会有时，遗君寸心赤。
偈倾一百三十三首
释法薰（宋代）

深山岩崖中，迥绝无人处。
个事分明，十成显露。
拟著便乖张，不拟成差互。
赵州亲见南泉，百丈曾参马祖。
偃松
陆游（宋代）

巨松偃青盖，阅世岿独存。
颇疑古仙翁，藏丹在其根。
或是结灵药，百尺有伏鼋。
终随风雨化，不死何足言！
次韵十二神体 其一
方岳（宋代）

鼠技易穷谁比数，牛衣政可眠春雨。虎窥九关高莫扪，兔秃千毫老无补。

龙婴鳞逆事可惊，蛇画足添心独苦。马宁坂下困盐车，羊勿梦中翻菜圃。

沐猴从尔楚人冠，荒鸡宁起刘郎舞。狗监无烦诵子虚，豕亥纵分吾不取。
古风
姚燮（清代）

闭门三年，读书一编。出门千里，三年未已。作赋何必邹枚才，相马何必黄金台？

玉真洞府闭丹灶，但有老鹤眠绿苔。青琴毛女已头白，丹邱先生胡归来？

强筋能挽弓，不如马力健。倾瓢泻海水，那知井波羡？

大布可暖锦缯贱，仰天呜呜泪如霰。
送延平太守
黄裳（宋代）

南有溪山谁可托，须拥旌麾日边落。无政人向溪山愁，公徒追索情如酬。

有政人向溪山醉，鼓吹寻幽闹如市。七闽山水世所议，尤喜延平得高致。

山光水色秋意清，月华剑气空体明。双流既往却再顾，五龙虽奋还相迎。

断云天北列寸碧，中有仙人骑鹤行。仙人岩前万人聚，金碧下瞰天津横。

霁色还空影高下，蓬莱幻化俄顷生。太原使君未下车，公论已许程与吴。

独游才刃安能拘，发遣万事归玄无。洗眼待看乡老书，使君政事当起予。

年丰讼少民已苏，两税竞了谁无襦。万户有酒钱足酤，飘飘帘下吹笙竽。

山水图中声色活，大小从公四园阔。飒飒山风吹夕照，想见颓然使君笑。

南来莫使诗筒少，慰我尘劳空扰扰。
暗香 和张笔芳梅花词
张屯（清代）

溶溶夜色。向苔阶小立，临风横笛。香袭素裾，珠橤盈盈忍攀摘。

最爱孤林淡月，写清韵、疏帘吟笔。卷绣幕，玉蝶飞来，春影堕文席。

南国，境沉寂。正瘐岭梦回，冻雪犹积。翠弦欲泣，历尽冰霜不堪忆。

还剩一枝瘦骨，疏竹外、石寒溪碧。闲看取、潇洒致，冷情自得。
朱明夜坐久雨喜见月色
湛若水（明代）

山月圆明照八方，祇应云雨蔽清光。拥衾独倚朱明坐，中夜蟾光已到床。
次韵能之贺除
徐侨（宋代）

初无家学赡三余，滥被君恩有此除。
非取金华能占对，但令东观与观书。
汗颜莫称英髦选，冷眼终输山泽居。
自昔与君忧世切，只今何策塞侵渔。
挽张舍人安国四首
王阮（宋代）

志气周瑜俊，谋谟贾谊嘉。
早先天下士，共服骥中骅。
瞬息桑田改，倾摧岳柱斜。
伤心大手笔，零落紫薇花。
摸鱼儿 正月九日，勉夫暂入城，因赋寄之
袁易（元代）

裹空蒙、冻云如墨，匆匆人在南浦。灞桥蹇步驮愁去，递与快帆浦舻。堪恨处。正短烛烧残，未刻西窗句。荒林断莽。便闲了门前，近人鸥鸟，此意向谁语。行藏事，尽道日天也悟。流萍忽散还聚。玉缸春涨葡萄绿，准拟千觞飞羽。君听取。怕越客灯宵，留滞吴箫鼓。江村夜午。来共倚寒梅，吹香弄影，璧月照琪树。
晚发英德
孙蕡（明代）

山城斗大临江横，数椽茆屋炊烟青。炎风吹林桂花落，斜日倒影沧江明。

沧浪万顷舟如叶，舟子齐桡歌激烈。一篙新水静悠悠，今日江头雨初歇。
谢雨清水岩
陈宓（宋代）

楼阁重重俯见山，炎风吹雪到窗间。
联镳来此班荆坐，分得高僧半日闲。
一落索
陆游（宋代）

满路游丝飞絮。韶光将暮。此时谁与说新愁，有百啭、流莺语。

俯仰人间今古。神仙何处。花前须判醉扶归，酒不到、刘伶墓。
凤池山
元绛（宋代）

州人未识凤池山，朱毂时来此往还。
四坐杯盘在天上，满轩云雨落人间。
千围老木排旌盖，百尺飞泉响佩环。
谁为霜绡图景象，翠微高处一开颜。
小重山（红木樨次谢先辈韵）
赵以夫（宋代）

一种分香自月宫。人间清绝处，小山丛。谁将仙米掷虚空。丹砂碎，糁遍碧云中。

好是窦家风。年年秋色里，又香浓。风流全在主人翁。青青鬓，相映脸潮红。
寒岩居士请赞
释法薰（宋代）

末法无知老比丘，虚空寻缝陆行舟。
寒岩可谓心肠毒，写出令人骂不休。
程存虚梦与六人饮酒赋诗余亦焉而眉长夹鼻下
汪炎昶（宋代）

莫是阿罗汉，前身住化城。
梦独形法相，来未得诗情。
矧复论修短，真当外死生。
世人宽作计，端欲俟河清。
复过常州承李太守罗二守饯于毗陵驿中
罗钦顺（明代）

薰风醉我毗陵驿，高树阴浓鸟缓啼。但使客来醇酒在，不妨曹相卧临齐。
风入松
张鎡（宋代）

小樊标韵称香山。压尽花间。便须著个楼儿住，彩鸾看、飞舞妖闲。珠佩时因醉解，云扉常为春关。

耳边属付话儿奸。休放蛮檀。绿窗惟怕今宵梦，莺声巧、春满阑干。待把衷肠教与，却愁长远都难。
效古
刘驾（唐代）

融融芳景和，杳杳春日斜。娇娆不自持，清唱嚬双蛾。

终曲翻成泣，新人下香车。新人且莫喜，故人曾如此。

燕赵犹生女，郎岂有终始。
句
王随（宋代）

杜门憎庆绝，枕石梦魂清。
采桑子 城南忆事二首，为先堂弟蔼亭作 其一
何振岱（清代）

凄清空馆身孤寄，药鼎烟香。罗帕脂香。病里鳏鱼奈夜长。

幽吟苦语当年事，谁替思量。待替思量。今日悲风响白杨。
酬汤海秋仪部
徐宝善（清代）

我昔宫亭厄于水，赤脚夜踏鼋鼍宫。君昨长安危于火，白昼吼空飞赤龙。

我时与君不相识，猿鹤幻化随沙虫。君不死于火，我不死于水，玦环櫑具如隽生，世上谁为■公子。

黄金台倾易水枯，燕市落落亡屠沽。狂歌逢君忽青眼，诵声金石出户枢。

纵横上下商述造，但贡直戆忘阿谀。平生奇险各举似，疣赘翻笑吾生愚。

脱我昔年从阳侯，扬舲北渚骖赤虬。首乞玉皇诏，永奠黄河流。

忍使金钱百万縻帑藏，岁岁溷杂泥沙投。君若化祝融，定觉曶爽开群蒙。

九幽日月万古照不到，悬以两目代烛龙。天公嗔汝太多事，罚令不死使以文字镌心胸。

君官仪曹冰雪冷，啖咽鲑菜甘奇穷。我官词垣乏仙骨，笺注《尔雅》成书佣。

我矢歌，君酌斗，人寿百年世何有？御龙豕韦奚足夸，志士古来期不朽。
不贤
黄庭坚（宋代）

杨家事业绝当时，百家疏通问不疑。
高文大册书鸿烈，润色论不禁林杰。
堂堂司直社稷臣，谏有用否不辱身。
劲气坐中掩虎口，忠言天上婴龙鳞。
忍能持禄保卒岁，归去求田问四邻。
今时此事久索漠，吾恐九原公可作。
我来回首行路难，城郭参差夕照闲。
风急饥乌噪乔木，孤坟牢落具茨山。
雪夜月中
刘攽（宋代）

雪霁流云尽，天虚片月升。气清群玉府，光彻满壶冰。

过雁明可数，啼鸟寒不胜。山阴自此去，野兴岂难乘。
题延福寺
释宗美（宋代）

倚槛寒松偃，连云一径横。
就中国不得，窗户入江声。
题崔常侍济上别墅（时常侍以长告罢归，今故先报泉石）
白居易（唐代）

求荣争宠任纷纷，脱叶金貂只有君。散员疏去未为贵，

小邑陶休何足云。山色好当晴后见，泉声宜向醉中闻。

主人忆尔尔知否，抛却青云归白云。
浮邱社怀赵太史 其二
梁绍裘（明代）

白社孤楼引望频，于今学士掌丝纶。洞云尚带宫袍色，峰日犹悬馆阁春。

鹤驭飙轮仙客迥，銮坡天阙帝臣亲。江南处处多芳树，得似甘棠覆缙绅。
秋浦老渔
释文珦（宋代）

秋浦老渔人不识，清溪数湾船一只。
钓竿垂垂钓丝直，眼光过似豀光碧。
得鱼归来不自吃，开笼分与白鷳食。
却来独坐矶头石，对著斜阳诵周易。
恐是渭滨姜子牙，安得文王与同车。
题郭氏继一堂
方岳（宋代）

径与三茅借一峰，自携周易听松风。
隐居本为逃名诗，结入头衔却不中。
虎丘
陈造（宋代）

长日萧斋类蠹鱼，出门春事半销除。
快舒中散飞鸿眼，稳憩文销卧虎庐。
尘外风光诗笔底，竹梢禅榻茗瓯馀。
归涂定有行人问，底许空青润客裾。
金刚台
朱翌（宋代）

儿子门生交说勤，要翁一出步溪云。
金刚台近城三里，玉友醅新盏十分。
反照江山红半斂，小春桃李暖如薰。
心灰已冷无机事，戏象争棋亦谩云。
次韵石林见贻绝句四首
韩元吉（宋代）

敢从州县叹徒劳，斗米真成费束蒿。
一醉石林岩下月，世间无复武陵桃。
吴岩子徵和起句原韵 其一
王端淑（清代）

榻占西湖第一楼，垂帘落影咽云流。含香燕入歌声里，避月花飞点案头。

鹫岭青来描锦字，蒹葭碧处系春舟。阮公清啸江生笔，赢得轻烟纸上幽。
观画山水
李彭（宋代）

不爱边鸾爱李成，胸中成画自峥嵘。数行岛屿随人去，一段风烟向腕生。

猿啼巫峡殷勤啸，雁到衡阳嘹唳鸣。我与群山成保社，直疑俱是旧经行。
送阎校书之越
丘为（唐代）

南入剡中路，草云应转微。湖边好花照，山口细泉飞。

此地饶古迹，世人多忘归。经年松雪在，永日世情稀。

芸阁应相望，芳时不可违。
新城罗氏棣华堂
牟巘五（宋代）

中和偶向此枝藂，友爱当知吾意同。
十世共居尤盛整，受奖三代共春风。
试看华萼相扶处，正在闺门载翕中。
昭谏而来名节伟，更添新记与无穷。
与李叔夔钱子云同游兴教寺约齐都巡
刘黻（宋代）

古寺坏壁存菩提，又有达磨苍龙如。
我来问讯若旧积，宇宙中间真蘧庐。
朋侪邂逅谁亲疏，秋风相对一笑醵。
杯行草草复徐徐，山僧野朴谈古初。
谓元城老当此居，浩叹不足歌继之。
满庭灿灿木鞭蕖，疑是莱柏邓栟榈。
人多病俗不可医，天欲废疲乏还从渠。
儒生腹大能几围，但教盛酒勿盛书。
和黄法曹忆建溪梅花
秦观（宋代）

海陵参军不枯槁，醉忆梅花悉绝倒。
为怜一树傍寒溪，花水多绝自相恼。
清泪班班知有恨，恨春相逢苦不早。
甘心结子待君来，洗雨梳风为谁好。
谁云广平心似铁，不惜珠玑与挥扫。
月没参横画角哀，暗香销尽令人老。
天分四时不相贷，孤芳转盼同衰草。
要须健步远移归，乱插繁华向晴昊。
雪后渡淦水至萧水寄潘少承
欧大任（明代）

风前淦口叹飘零，雪后潇滩更杳冥。问驿尚知黄蘖馆，渡江还向渌波亭。

异乡只见山云白，故国应多海树青。此际想君开阁望，计程时一展图经。
次韵仲实秋夜
牟巘（宋代）

空庭两犀株，吹香满前轩。
颇疑雇虎头，幻此金杰繁。
或是乘鸾雇，月窟分天根。
更与泻浩露，尽洗蜂蝶暄。
苦无好事者，为我载一尊。
而我子张子，古谊夙所敦。
肯将新诗句，到我罗雀门。
何殊小山赋，欲招楚客魂。
犀首累佩印，陋矣不足论。
老我罕出户，东墙甘曝暄。
应同花下醉，式副我原言。
一落索 其二
王安中（宋代）

欲访瑶台蓬岛。烟云缥缈。清游却到凤皇池，听檀板、新声妙。

天上除书催早。人瞻元老。东风烟柳罩河堤，更何处、深春好。
赋道傍菊
赵蕃（宋代）

世无元亮亦无诗，菊亦凄凉孰汝知。
问我无诗宁爱菊，落英闻道可充饥。
送张卿二生归潭州应举
项安世（宋代）

丹凤飞来紫诏香，六龙初日上扶桑。
汉廷第一垂清问，潭府三元有故常。
赋客从来推屈宋，文星依旧照衡湘。
夜凉天宇清如洗，翼轸光中见柳张。
宿青绥铺
吕南公（宋代）

两槛中间风脚横，解衣铺簟近南荣。曦光欲堕已睡熟，斗柄转斜才梦惊。

方恨此时无月色，未知何处有蚊声。尘埃恶热明朝路，会为今宵动旅情。
送别
释永颐（宋代）

送别春湖动客心，荇花无浪飐寒金。
晴山望极连江郡，沙鸟风樯度远林。
和韵寄日华上人 其一
朱诚泳（明代）

几年不见佛图澄，龙象天高未许登。西土重来思有道，亲藩分守愧无能。

曾闻心印传诸祖，更喜诗坛续九僧。料得山居无个事，蒲团终日课莲经。
奉使崔都水翁下峡
杜甫（唐代）

无数涪江筏，鸣桡总发时。别离终不久，宗族忍相遗。

白狗黄牛峡，朝云暮雨祠。所过频问讯，到日自题诗。
颂古十七首
释师观（宋代）

不是风兮不是幡，入泥入水与人看。
莫把是非来辨我，浮生空凿不相干。
岁除即事
赵庚夫（宋代）

连夜缝纫办，今朝杵臼频。
买花簪稚女，送米赠穷邻。
宦薄唯名在，年华与鬓新。
桃符诗句好，恐动往来人。
钓台
华镇（宋代）

仙客乘槎学钓翁，劈波时跃锦鳞红。浮槎不到寒江上，松叶泠然自好风。
酷相思 秋窗听雨
郑兰孙（清代）

莲衣未褪星期早。奈风雨、窗儿搅。见宝鸭香残灯晕小。

人意思、搅知道。搅意思，人知道。

别后益怜相聚好。甚独自、伤怀抱。听帘外沉沉声到晓。

人去也、搅愁老。搅谢也，人愁老。
江神子（梅）
赵长卿（宋代）

年年长见傲寒林。压群英。有余清。曾被芳心，红日恼诗情。玉质暗香无限意，偏婉娩，尽轻盈。

今年潇洒照岐亭。更芳馨。也峥嵘。无奈多情，终是惜飘零。谁与东君收拾取，怕风雨，挫瑶琼。
送吕清叔 其二
徐积（宋代）

平生志在青云霄，十年不飞藏羽毛。夫子乃是知我者，吟诗赠子何辞劳。
鹧鸪天（上元孙长父郎中坐上次仲益尚书赠玉奴韵）
赵彦端（宋代）

拂拂深帏起暗尘。清歌缓响自回春。月知灯市云间堕，人对梅回雪后新。

杯掌露，舞衣云。酒慵微觉翠鬟倾。洞房不压阳台雨，乞与游人弄晚晴。
和倪梅村
蒲寿宬（宋代）

偶携琴册傍林泉，坐对梅花记往年。
鸿燕何心成巧避，夔蚿无语自相怜。
才吟瘦影黄昏月，又见残红细雨天。
拟把楚骚重载酒，掀髯抵掌话前缘。
寄题长干美人赵昭阳之作
沈明臣（明代）

轻盈掌上艳阳新，再睹昭阳殿里人。
谁说六朝金粉尽，一身当得秣陵春。
送人游并汾
韦庄（唐代）

风雨萧萧欲暮秋，独携孤剑塞垣游。

如今虏骑方南牧，莫过阴关第一州。
郴口又赠二首
韩愈（唐代）

山作剑攒江写镜，扁舟斗转疾于飞。

回头笑向张公子，终日思于此日于。

雪飐霜翻看不分，雷惊电激语难闻。

沿涯宛转到深处，何限青天无片云。
醉蓬莱 九日预祝六禾生日，和霞公韵
杨玉衔（清代）

傍战场菊花，酒国萸香，饥肠回九。鬓短簪花，笑婆挲盈首。

萍梗风波，桑榆晷刻，算岁寒相守。赢得而今，风尘面目，庐山依旧。

异域重阳，陶篱无恙，晚节孤香，堪供三嗅。摇落天涯，似灵和移柳。

有客悲秋，非公不乐，笑胡卢开口。六穗嘉禾，黄花明日，伴人清酎。
贺新郎（寄辛潭州）
杨炎正（宋代）

梦里骖鸾驭。望蓬莱不远，翩然被风吹去。吹到楚楼烟月上，不记人间何处。但疑是、蓬壶别所。缥缈霓裳天女队，奉一仙、满把流霞举。如唤我，醉中舞

醉醒梦觉知何许。问潇湘今日，谁与主盟樽俎。无限青春难老意，拟倩管弦寄与。待新筑沙堤隐步。万里云霄都历遍，却依前、流水桃源路。留此笔，为君赋。
蹇侍郎挽词 其一
徐积（宋代）

旧德朝之望，平生勇所为。赤心逢谊主，皓首弃明时。

路入皇宫近，谁将画翣移。有人号欲绝，莫诵蓼莪诗。
挽桃源使君虞公二首
程公许（宋代）

解印桃源后，卜居梅溆幽。
秉心难偶俗，乐道自忘忧。
故国八千里，妖氛六十州。
公魂如不泯，时作玉芝游。
【双调】雁儿落带得胜令·自适
乔吉（元代）

黄花开数朵，翠竹栽些个。农桑事上熟，名利场中捋。禾黍小庄科，篱落棱鸡鹅。五亩清闲地，一枚安乐窝。行呵，官大忧愁大；藏呵，田多差役多。
忆别
殷勤红叶诗，冷淡黄花市。清江天水笺，白雁云烟字。游子去何之，无处寄新词。酒醒灯昏夜，窗寒梦觉时。寻思，谈笑十年事，嗟咨，风流两鬓丝。
戏题
喜蛛丝漫占，灵鹊声难验。秋奁妆不忺，夜烛花无艳。愁月淡窥檐，泪雨冷侵帘。冉冉香消渐，纤纤玉减尖。口店口店，念念心常玷；厌厌，渐渐病越添。
回省
身离丹凤阙，梦入黄鸡社。桔槔地面宽，傀儡排场热。名利酒吞蛇，富贵梦迷蝶。蚁阵攻城破，蜂衙报日斜。豪杰，几度花开谢，痴呆，三分春去也。
送紫阳王山长俊甫如武林五首
方回（元代）

儒风扫地久堪哀，谁与前朝养祸胎。
真魏无牛乔郑寿，杜游不作董丁来。
游魂葛岭人方醉，转盼陈桥业遽灰。
赖是紫阳书尚在，不随迁鼎委蒿莱。
小庭芙蓉开残柬林沙溪公过赏
王慎中（明代）

尽说看花爱盛时，向阑幽意有谁知。繁花落后孤英在，风格如公相对宜。
新蝉
黄公辅（明代）

蝉声噪午忽初闻，吸露吟风自不群。双树音从芳叶度，六亭韵带碧烟薰。

欲将署里栖高节，移傍家园咽晚芬。莫向窗前惊客睡，梦中失却故山云。
杂咏八首
王安石（宋代）

万物余一体，九州余一家。
秋毫不为小，徼外不为遐。
不识寿与不，不知贫与赊。
忘心乃得道，道不去纷华。
近迹以观之，尧舜亦泥沙。
庄周谓如此，而世以为夸。
送程给事知越州
杜叔元（宋代）

朝闻剑外夙行辀，夕喜江西改命优。已有才名喧北省，又宣风命入南州。

一城民吏迎前牧，满眼山川是旧游。君富机筹足馀暇，清吟不负物华楼。
井陉道中山色甚佳前游未之奇也
戈涢（清代）

昔畏井陉道，乱石如猛虎。今爱井陉山，遥峰如静女。

前岁与今岁，所历非有殊。今乃下心意，昔但忧驰驱。

譬如读异书，聱牙初不免。既深遂忘疲，文奥义自显。

紫翠非一状，烟峦逾千重。延绵不可极，转转相为容。

是岁秋雨足，宿麦有万亩。环山一剪齐，绿若春初韭。

既以增妩媚，弥用清心神。又如画功妙，设色多于皴。

翻恨迫长途，不得恣幽讨。何当万峰巅，一览群山小。

同行无朋侣，谁与赏此奇。顾笑语僮仆，顽石亦解颐。
迎銮曲（十首）
边贡（明代）

瑟瑟金风鸣玉銮，路车何日到长安。
官河不似江涛险，只恐秋深白露寒。
十八滩逢贱生
陈迪纯（明代）

悬弧逢此日，舞影自婆娑。耳目聪明短，风尘荏苒多。

泉声和石咽，山翠扑帆过。物候惊时改，轻霜点绿柯。
八声甘州 其二 和
何梦桂（宋代）

自怜翠袖，向天寒、独倚孤篁吟啸。半世虚名，孤负白云多少。

欲问梅翁旧约，怕误我、沙头鸥鸟。时一笑。行行且止，人间蜀道。

休怪岁月无情，叹尘世浮生，闲忙闲老。待趁黑头，万里封侯都了。

今古勋名一梦，听未彻、钧天还觉。羌管晓。楼角曙星稀小。
送处州斯远二首
赵蕃（宋代）

孰有如公者，蕲州又处州。
时人得称诵，氓俗记君侯。
吏有循良择，官无内外忧。
愿将田里事，一一奏前旒。
行次寿州寄内
欧阳修（宋代）

紫金山下水长流，尝记当年此共游。
今夜南风吹客梦，清淮明月照孤舟。
婿王肃之就成亲会致语口号
史浩（宋代）

太宰岩岩正拱宸，笑看双凤度东津。冰清爱弟为佳婿，玉立难兄处上宾。

火毓鹊炉香蔼蔼，月穿梅影酒粼粼。主人剩喜机云集，唯祝联镳侍紫宸。
泛溪
杜甫（唐代）

落景下高堂，进舟泛回溪。谁谓筑居小，未尽乔木西。

远郊信荒僻，秋色有馀凄。练练峰上雪，纤纤云表霓。

童戏左右岸，罟弋毕提携。翻倒荷芰乱，指挥径路迷。

得鱼已割鳞，采藕不洗泥。人情逐鲜美，物贱事已睽。

吾村霭暝姿，异舍鸡亦栖。萧条欲何适，出处无可齐。

衣上见新月，霜中登故畦。浊醪自初熟，东城多鼓鼙。
彭及之邀吴仲源杨公济与某夜会望湖楼独某后
强至（宋代）

故国英雄已寂寥，飞楼气象自飘飖。
天边鸟翼愁檐额，雨后虹光转槛腰。
直恐笑歌惊白日，却怜身世近青霄。
云梯纵险容人上，始信明河亦有桥。
县斋秋怀
程公许（宋代）

弱龄去激昂，渐老增感慨。
所亲日以疏，既往不可贷。
世途转难棘，意行惧颠沛。
乾坤一战场，今古几变态。
超超浮丘伯，何修独坚耐。
驾言从之游，永啸尘劫外。
题刘明府所藏秋江欲雨图
陈造（宋代）

墨云含雨江空蒙，岛屿细琐连烟空。
我家茆屋菰苇丛，卷蓑背笠随渔翁。
展掩倍觉心神融，缅想惨澹经营中。
王孙玉面食肉相，万里山川入遐想。
当想宫禁断过逢，可得如侬逞江望。
江天漠漠那容画，渺莽风烟生笔下。
凫鸿灭没波不摇，雾墅霜林共萧酒。
乃知绝艺神与通，般薄傲睨窥化工。
市师日日江湖上，几人擅价能无穷。
君家双莲冰玉质，此画与人俱第一。
固应缄鐍付牢收，俗眼纷纷莫轻出。
赵表之送梅并诗次韵四首
张嵲（宋代）

不著名身与句身，迥然超过亦无真。
谁知终日腾腾者，便是当来本分人。
当兰词
王采薇（清代）

生男勿喜欢，生女勿悲酸。女生当县弧，女足亦莫双行缠。

不见当兰女，代爹征可汗。出门望行尘，日色青漫漫。

顾笑诸少年，泣行何汍澜。流尘凝双眉，飞露缀两肩。

闺中何能贵，不及铁衣锦鞯黄金鞍。闺中何能豪，不及衔霜度雪听风湍。

蛇矛丈八气决前，精感白日昏沙烟。生还见天子，天子动色言。

要金佩玉作纤步，绰约顾影惊千官。上堂拜父母，父母疑重看。

开帘觅我故时镜，手脱长剑分双鬟。君不见东家女儿好颜色，朝贫穿针莫贫织。

西家女儿衣盈箱，自矜嫁得金龟郎。男儿封侯妾何有，要取黄金自悬肘。
戊辰元旦立春恭遇新皇御极改元喜赋效祝
邓云霄（明代）

龙飞御极正逢辰，北斗回杓泰运新。青帝青阳开左个，元年元旦应初春。

冰山净扫豺狼影，凤诏重征草莽臣。旭日红云三殿晓，坐看万国尽来宾。
送徐五纶南行过吴
顾非熊（唐代）

吴门东去路三千，到得阊门暂泊船。

老父出迎应倒屣，贫居江上信谁传。
谢微之送鸭脚
韩维（宋代）

拔尔蒿莱际，微根仅自支。
劳心勤一溉，拭目待三移。
浓李惭同列，芳橙合并枝。
绛囊如有惠，莫忘赠君时。
旌节
姜特立（宋代）

君恩华我老，旌节到柴门。
我本一书生，乃忝侯伯尊。
忆昔有鼻祖，渔钓干周文。
既已成王业，营丘垂后昆。
功德虽不同，齿貌略可论，
相望数千载，但愧非贤孙。
题朱泽民临李营丘寒林图
柯九思（元代）

高林曾记旧黄昏，下笔生春昼掩门。剑器低昂动山岳，翠蛾谁解忆公孙。
白头吟
曹勋（宋代）

相如素贫贱，羽翼依文君。
一朝富贵擅名价，文君见弃如束薪。
五羖自傭赁，释褐归强秦。
鸣钟列华屋，膳羞罗八珍。
厌此糟糠妻，悦彼新美人。
二子既失意，瑶瑟流埃尘。
促轸不成曲，未唱先眉颦。
一发动三叹，泪下沾罗巾。
通宵坐披衣，夙昔谁与陈。
愁叹不复道，平明白发新。
记辛酉端午旧事二首 其二
刘克庄（宋代）

最怕摛词与草麻，明朝传布竞攻瑕。而今失韵乖平仄，挞市哄堂一任他。
周莓厓中丞邀游滕王阁别后用韵奉寄
庞尚鹏（明代）

十载烟波几往还，相逢尊酒驻江关。登楼共醉湖中景，弹剑长看镜里颜。

百炼精忠回赤日，万山霖雨起东山。扁舟独夜频相忆，西望匡庐指顾间。
题陈晋卿颐斋
曾丰（宋代）

鲲鹏振翼初九万，楩楠归根终数寸。
稚须有发老有收，养之各要适欺发。
三儿读书翁卧听，生涯固有何所营。
功名羞从奇道取，文学厌与今人争。
谁揭此斋函二意，翁养其恬儿养锐。
今虽异养后同功，一本庄椿三郄桂。
辛卯入杭呈王察判 其一
陆文圭（元代）

中州人物古犹今，复见风流正始音。当日乘骢持绣斧，他年化鹤度青林。

谁知救世安民术，即是求仙访道心。鲸浪驾风吹未散，溪山何处独追寻。
偈
释方会（宋代）

释迦老子著跌，偷笑云盖乱说。
虽然世界坦平，也是将勤补拙。
秋夜寓直中书呈黄门舅
苏颋（唐代）

帘栊上夜钩，清列听更筹。忽共鸡枝老，还如骑省秋。

循庭喜三入，对渚忆双游。紫绂名初拜，黄缣迹尚留。

月舒当北幌，云赋直东楼。恩渥迷天施，童蒙慰我求。

迟君台鼎节，闻义一承流。
留春词 其一
陈子壮（明代）

花发津亭几树殷，十千容易醉红颜。江南江北如相忆，只在莺莺燕燕间。
玉融陈心我诸日萧寺读书
熊禾（元代）

偶成汗漫游，邂逅得良际。
畏途日如汤，且作旬日憩。
居然二三日，读书此萧寺。
古人固有之，岂意见吾世。
人生各有营，壮岁多秽气。
纷纷陌上儿，倥偬名与利。
借曰未有知，蚩蚩事游戏。
妖艳东家桃，醲鲜西邻醉。
北山斗双陸，南园赏新荔。
谁能空山中，作此穷活计。
满架儒先书，学成欲何济。
真如嚼余甘，泊然味无味。
是中有何好，吃吃不小置。
拱手对我言，此亦各有志。
童蒙本无知，未省学何事。
珍重希贤人，为我重指示。
蔗境初未佳，渐久乃有嗜。
况兹得抠承。讵敢萌厌弃。
我闻重欣然，疑虑亦随继。
言之岂云艰，守此谅非易。
勇锐亦易能，坚苦方可畏。
河汾有礼乐，兴邦定房魏。
燕山有义方，仪俨真世瑞。
斯人未云多，斯道今岂坠。
君看春后花，腊前已根蒂。
勗哉记斯言，晨夕慎无替。
竹居
张昱（元代）

百年驹过隙，万事成鞅掌。自顾非此君，谁与共清赏？
得蕙数本有怀斯远二首
赵蕃（宋代）

酒热无共酌，诗成欠同哦。
况此春旦莫，忽来蕙成窠。
樵苏尚知贵，采掘能异科。
安得同心人，与之酣且歌。
自题写真
密璹（金朝）

枯木寒灰久亦神，因缘来现胙公身。只缘酷爱东坡老，人道前身赵德麟。
鹧鸪天（和刘长孺有赠）
周紫芝（宋代）

袅袅云梳晓髻堆。涓涓秋净眼波回。旧家十二峰前住，偶为襄波下楚台。

闲院静，小桃开。刘郎前度几回来。东风易得行云散，花里传觞莫谩催。
次韵刘子方喜雪
王庭圭（宋代）

万木寒痴冻不苏，六花争巧出枯株。天将平地开银阙，人似清冰在玉壶。

未见齧毡持汉节，徒闻穿履待公车。月边恐有瑶台路，拟欲凌空谒帝居。
减字木兰花（赠君猷家姬）
苏轼（宋代）

柔和性气。雅称佳名呼懿懿。解舞能讴。绝妙年中有品流。

眉长眼细。淡淡梳妆新绾髻。懊恼风情。春著花枝百态生。
却忆
屠寄（清代）

玉河烟柳接金台，水畔香车宛转来。却忆江南碧桃树，东风愁寂为谁开。
桃花
华岳（宋代）

红雨随风散落霞，行人几误武陵家。
牧童若向青帘见，应认枝头作杏花。
雨后由西郊至龙居寺 其一
张怀泗（清代）

梅雨连宵立夏前，鳞鳞细縠漾春田。秧针刺水青如沐，好是新晴卓午天。
挽赵浪淳三首
陈存（宋代）

慷慨君酬国，奔逃我丧家。
陆沈同一壑，渊涉眇无涯。
祈死惟嫌晚，余生只自嗟。
蒿莱连雉堞，落日噪栖鸦。
新唐书·白居易传
欧阳修等 撰（宋代）

白居易，字乐天，其先盖太原人。居易敏悟绝人，工文章。未冠，谒顾况。况，吴人，恃才少所推可，见其文，自失曰：“吾谓斯文遂绝，今复得子矣！”贞元中，擢进士、拔萃皆中。元和元年，对制策乙等，调盩厔尉，为集贤校理，月中，召入翰林为学士。迁左拾遗。四年，天子以旱甚，下诏有所蠲贷，振除灾沴。居易见诏节未详，即建言乞尽免江淮两赋，以救流瘠，且多出宫人。宪宗颇采纳。李师道上私钱六百万，为魏征孙赎故第，居易言：“征任宰相，太宗用殿材成其正寝，后嗣不能守，陛下犹宜以贤者子孙赎而赐之。师道人臣，不宜掠美。”帝从之。度支有囚系閺乡狱，更三赦不得原。又奏言：“父死，絷其子，夫久系，妻嫁，债无偿期，禁无休日，请一切免之。”奏凡十余上，益知名。后对殿中，论执强鲠，帝未谕，辄进曰：“陛下误矣。”帝变色，罢，谓李绛曰：“是子我自拔擢，乃敢尔，我叵堪此，必斥之！”绛曰：“陛下启言者路，故群臣敢论得失。若黜之，是箝其口，使自为谋，非所以发扬盛德也。”帝悟，待之如初。岁满当迁，帝以资浅，且家素贫，听自择官。居易请如姜公辅以学士兼京兆户曹参军，以便养，诏可。明年，以母丧解，还，拜左赞善大夫。河朔复乱，贼取弓高，绝粮道。于是，天子荒纵，宰相才下，赏罚失所宜，坐视贼，无能为。居易虽进忠，不见听，乃丐外迁。为杭州刺史，始筑堤捍钱塘湖，钟泄其水，溉田千顷。复浚李泌六井，民赖其汲。复拜苏州刺史，病免。六年，卒，年七十五，赠尚书右仆射，宣宗以诗吊之。遗命薄葬，毋请谥。居易于文章精切，然最工诗。至数千篇，当时士人争传。
谒阙里
高诩（宋代）

帝王而下几兴亡，销尽繁华作战场。
惟有东家诗礼在，子孙万战读书堂。
六经不幸火于秦，日月曾何碍片云。
用舍从来关治乱，皇天本不丧斯文。
恭人黄氏挽诗一首
刘一止（宋代）

半世安贫家自宜，瀛洲进退本观时。随身况有居山服，傍涧宁惭采藻诗。

案上镜奁今寂寞，林间风日倍凄悲。山公取友先嵇阮，永愧论才得误知。
容儿钵头
张祜（唐代）

争走金车叱鞅牛，笑声唯是说千秋。

两边角子羊门里，犹学容儿弄钵头。
十四夜观冯佥宪大父戒轩公手制灯屏
邵宝（明代）

尊壶左右鼎当中，上有灯屏出祖翁。政爱千缸光映月，更闻双管韵乘风。

一时文字饮方洽，四世姻亲讲未穷。忽报山人折梅至，风雩还忆二泉东。
暑中閒咏六首
方回（元代）

谓我无忧者，其谁会此心。
乾坤今古事，岁月短长吟。
井冷增瓜味，轩晴表树阴。
樽中适有酒，聊与客同斟。
招余子任过成季家
韩淲（宋代）

只道沙坑近，招之阿那边。不知风雨夕，能过小溪船。
依韵和田虎通判兼呈品防签判四首 其一
陆佃（宋代）

楚尾秦头俗久移，丰穰仍值太平时。渚花尽日临书幌，潭菊如平在酒卮。

十里麝香行驿近，三竿红日坐厅迟。爱君古锦囊中句，不负文忠国士知。
颂古
释道颜（宋代）

平生侍奉老师，全无些子气息。
佛法妙性天机，一字教他不得。
答释子问诗法
艾性夫（元代）

汝家有子兰，诗体能入选。
尔后岛可辈，往往以律变。
选律固无择，语意忌庸浅。
大音尚和平，至味贵悠远。
归欤事斯语，妙理千万变。
欧称九僧今不见，退之拟过红楼院。
汉阳泊舟
曾巩（宋代）

暂泊汉阳岸，不登黄鹤楼。
江含峨岷气，万里正东流。
惊风孤雁起，蔽日寒云浮。
只役虽远道，放怀成薄游。
兴随沧洲发，事等渔樵幽。
烟波一尊酒，尽室载扁舟。
朱卿入雨岩本约同游一诗呈之
韩淲（宋代）

雨岩只在博山隈，往往能令俗驾回。挈杖失从贤者去，住庵应喜谪仙来。

中林卧壑先藏野，盘石鸣泉上有梅。蚤夕金华鹿田寺，斯游重省又遐哉。
过吴草庐坟
周瑛（明代）

停车官路左，遥认草庐坟。古木无繁荫，残碑有断纹。

大道近来隐，微言今益纷。九原不可作，谁为启昌闻。
清明
介石（清代）

桃花雨过菜花香，隔岸垂杨绿粉墙。斜日小楼新燕子，清明风景好思量。
寄题潭帅王枢使佚老堂
范成大（宋代）

孺子沧浪濯缨处，千载新堂来卜邻。
潦收无波彻底静，东湖之卜堂中人。
蒙阳花谱胜洛下，竹西药阑来海濒。
新篁绿沉桂丹渥，岳立奇石苍苔皴。
赏心满眼伴闭户，天风夜下扶车轮。
胸中种蠡妙经济，鬓须白雪朱颜春。
苍生未佚身未老，斯堂未可忘斯民。
四年西略可万世，孤撑独立扛千钧。
匹马幡幡恃天日，危言岌岌愁鬼神。
浮生蚤休信不恶，持此欲去非吾闻。
客游潇湘逢骑吹，知公已为苍生起。
公今少劳佚者多，湛辈乃可寒江蓑。
田家 其一
刘学箕（宋代）

稻熟田间笑老农，鼕鼕村鼓乐时丰。新篘自酌花瓷椀，醉倒扶携夕照中。
和马太守五首 其三 水云
彭汝砺（宋代）

万竹娟娟一径开，禅师当日为谁栽。本支间出为龙去，秀实长谁待凤来。

挥袂好风能应接，杖藜栖鸟误惊猜。公游岂得如嵇阮，禁省方归治剧材。
别祝开美兼示紫眉汋儿
刘宗周（明代）

千里或一士，百里或一圣。何来得斯语，误人如坑阱。

矮夫事观场，笑啼安取正。大道不择人，有志视所竟。

况负超世姿，襟期互争胜。历落风烟中，时危气逾盛。

以此话昕夕，千秋良可订。行行惜分手，转发林皋兴。

进修贵及时，行止则云命。各言励初心，弗复疑孔孟。

巧拙虽殊方，勉之诚与敬。
酹江月
周紫芝（宋代）

冰轮飞上，正金波翻动，玉壶新绿。风帽还欹清露滴，凛凛微生绿粟。白玉楼高，水精帘卷，十里堆琼屋。千山人静，怒龙声喷蕲竹。

夜久斗落天高，银河还对泻，冷悬双瀑。此地人间何处有，难买明珠千斛。弄影人归，锦袍何在，更谁知鸿鹄。素光如练，满天空挂绿玉。
秋眺西山绝顶
刘侃（明代）

开樽飞鸟外，倚杖暮钟时。天截余霞断，人梯石磴危。

远村连野阔，小谷得秋迟。不觉归来暮，家家正晚炊。
残春病酲
穆修（宋代）

风帘窣窣燕哰哰，卧对残芳起郁陶。
乍因游车春尚在，未扶醒枕日初高。
烦肠屡沃痟难解，病发慵簪癢更搔。
欲为风光轻赋别，正无憀赖染江毫。
送祥禅人二首
释昙华（宋代）

子是慈明家畔人，直须超卓要惊群。
腾身快入洪波裹，始见曹源正脉分。
梦游天姥吟留别
李白（唐代）

海客谈瀛洲，烟涛微茫信难求；
越人语天姥，云霞明灭或可睹。
天姥连天向天横，势拔五岳掩赤城。
天台四万八千丈，对此欲倒东南倾。(四万 一作：一万)

我欲因之梦吴越，一夜飞度镜湖月。
湖月照我影，送我至剡溪。
谢公宿处今尚在，渌水荡漾清猿啼。
脚著谢公屐，身登青云梯。
半壁见海日，空中闻天鸡。
千岩万转路不定，迷花倚石忽已暝。
熊咆龙吟殷岩泉，栗深林兮惊层巅。
云青青兮欲雨，水澹澹兮生烟。
列缺霹雳，丘峦崩摧。
洞天石扉，訇然中开。
青冥浩荡不见底，日月照耀金银台。
霓为衣兮风为马，云之君兮纷纷而来下。
虎鼓瑟兮鸾回车，仙之人兮列如麻。
忽魂悸以魄动，恍惊起而长嗟。
惟觉时之枕席，失向来之烟霞。

世间行乐亦如此，古来万事东流水。
别君去兮何时还？且放白鹿青崖间，须行即骑访名山。
安能摧眉折腰事权贵，使我不得开心颜！
化楞严会香烛 其二
释广闻（宋代）

玉磬轻敲紫篆清，金莲花绽烛荧荧。从教一百二十日，散作满天星斗明。
临江仙·人在梦云楼上别
赵长卿（宋代）

人在梦云楼上别，残灯影里迟留。依稀绿惨更红羞。露痕双脸留，山样两眉愁。几幅片帆天际去，云涛烟浪悠悠。今宵独立古江头。水腥鱼菜市，风碎荻花舟。
岁寒山
余芑舒（宋代）

岁寒老石尚干霄，松柏摧残只艾萧。
岣嵝字昏烟漠漠，空同人艾夜寥寥。
凉蝉高挂千寻壁，断涧闲浮五石瓢。
不信渠侬呼不醒，倘逢归鹤试招邀。
诉衷情
朱敦儒（宋代）

月中玉兔日中鸦。随我度年华。不管寒暄风雨，饱饭热煎茶。

居士竹，故侯瓜。老生涯。自然天地，本分云山，到处为家。
同沧洲翁答高漫士兼寄高牧隐
王恭（明代）

多病文园兴未休，沧洲鱼鸟待君游。花边复扫留徐榻，矶畔空期访戴舟。

渤海诗名今独步，蓝田牧兴世争求。悬知牧隐风流在，共醉清晖半占秋。
五位颂
释慧晖（宋代）

正中偏，混沌初分半夜天。
转侧木人惊梦破，雪芦满眼不成眠。
园中四时歌 其三 秋
胡应麟（明代）

偶约南邻二客，扁舟湖上从容。不省停桡何处，秋光万顷芙蓉。
送朱玠户曹之广德军
梅尧臣（宋代）

南方小儿才读书，往往得官呵路衢。
君今五十始作掾，手板青袍非壮图。
况来桐汭水上城，折腰强颜休叹吁。
城西古祠能致雨，岁不有旱民无逋。
民乐未央君可娱，旧俗不与吾乡殊。
五老峰
王洋（宋代）

已作人间瑞，飞空老尚豪。
执分方岳重，名列纬星高。
月夜霜添发，花晨露染袍。
此翁无奈事，占咏亦徒劳。
赠祠部令狐郎中
马戴（唐代）

官初执宪称雄才，省转为郎雅望催。待制松阴移玉殿，

分宵露气静天台。算棋默向孤云坐，随鹤闲穷片水回。

忽忆十年相识日，小儒新自海边来。
次韵赵伯山见赠
赵鼎臣（宋代）

十年眉宇记清扬，班列争看玉照行。奏雅不应参郑卫，论交何照减潘杨。

老妻酿酒新知法，稚子扶犁渐肯堂。心计此身归已足，不须辛苦问耕桑。
句
吴霭（唐代）

烟随红焰断，化作白云飞。
送杨学士三首
宋祁（宋代）

左幡彤赤抗前旌，捧诏西归觐大庭。
汉署馀香薰锦帐，唐家新政纪云屏。
迎秋画隼开朱旆，别夜哀乌动列星。
从此回翔宸渥厚，冠緌清晓俯阶蓂。
朝中措（送管顺甫赴漕）
李曾伯（宋代）

少年随分赋鹦洲。得意桂花秋。今日送君行色，梦和月到南楼。

材名仲父，辞华季子，香满南州。勉力中流击楫，直须连钓鳌头。
春园雨后二首 其二
林大钦（明代）

人事有代谢，风光无改时。今日花开落，他年烟雨思。
偈
隐峰（唐代）

独弦琴子为君弹，松柏长青不怕寒。金矿相和性自别，任向君前试取看。
书斋即事六言一首大云特索余书故书之
本诚（元代）

径远松篁蓊郁，日长庭院清虚。大贵莫过学道，至乐无如读书。
和阳秀才惠诗七绝
杜范（宋代）

夜光那肯暗投人，至宝何须借所因。
袖有明珠来遗我，荷君此意重千钧。
击剑歌
唐庚（宋代）

三尺光芒耀霜雪，长安使气为任侠。间对要离壮泪垂，醉叱荆轲怒眦裂。

天下承平猛士閒，夜半无人自弹铗。会须东海斩长鲸，归来倒沥腥臊血。
早梅
元绛（宋代）

照夜直为明月侣，倚风先作艳阳煤。
多情欲著红妆面，故上含章白玉台。
目痛一月未愈自和前九首
刘克庄（宋代）

须眉似是绮皓。耳目已非旷娄。
受明上座顶礼，视彼老公血讐。
六镮助潮士钟平仲纳官辄辞赠以诗
郑侠（宋代）

揭阳繁富州，钟子闬城闬。怡然保清操，不与世俗换。

豪家富廪庾，鼠雀嫌陈烂。钟子无田园，㪷籴供晡旦。

甲第辟公门，奴僮立如雁。钟子无使令，其子供靧盥。

无妻备组紃，无婢奉炊爨。市屋十数椽，廛商是邻畔。

暝阴滋蠹蚀，飞屑落几案。炎蒸郁不通，挥扇尚流汗。

弦诵不辍音，学海穷瀰漫。文章有星斗，胸臆藏璀璨。

何殊盛衣冠，而坐于涂炭。下药百十包，虫腐皆逾半。

经年无人顾，蛛网潜滋蔓。苦李十数株，采摘亦素干。

此外乃一无，儿女不蔽骭。固非人所堪，随分亦侃侃。

何意官物租，添输告踰贯。太守为学校，芹茆思乐泮。

买田垂万年，供给期无岸。谁人不乐输，我独无计办。

此时私愁忧，几至方寸乱。我身困长途，脱身自投窜。

闻此心恻然，不觉潜浩叹。六镮聊助君，鹭股难广献。

聊欲分子忧，使免频勾唤。知子谓子贫，不知谓矜慢。

斯则朋游愆，此时那可断。子犹重辞让，揖拜如战汗。

急取慎勿辞，六镮如六万。
葛洪引谚
佚名（魏晋）

书三写。鱼成鲁帝成虎。
偈颂一百三十六首
释惟一（宋代）

鼓报四更，地摇六震。
火焰为三世诸佛说法，三世诸佛立地听。
虚空有尽，大道无穷。
穷则变，变则通。
信手拈将茎草插，玉楼玉殿凌苍穹。
凤山
谢黻（宋代）

高台伊昔来凤凰，于今凤去台亦荒。苍苍竹实有霜露，飒飒梧叶生秋凉。

西风斜日开晴色，閒步瑶阶访仙迹。道人诵罢蕊珠经，老鹤一声山月白。
谒金门（己巳为内子寿）
郭应祥（宋代）

香篆袅。瓶里梅英犹小。鸳瓦霜华晴欲晓。今年生日好。

鬓绿颜朱不老。女嫁儿婚将了。四世团栾同一笑。人间如此少。
寄新先辈蹇颀子长书记
冯山（宋代）

年少才华自不群，果然飞步出儒绅。汉廷大对无双手，蜀学巍儒第四人。

暂屈鹓鸾栖枳棘，行看雕鹗离风尘。东川佳气因相待，共作荣归昼锦春。
和欧阳少师寄赵少师次韵
苏轼（宋代）

朱门有遗啄，千里来燕雀。
公家冷如冰，百呼无一诺。
平生亲友冷迁逝，公虽不怪旁人愕。
世事如今腊酒浓，交情自古春云薄。
二公凛凛和非同，畴昔心亲岂貌従。
白头相映松间鹤，清句更酬雪里鸿。
何日扬雄一廛足，却追范蠡五湖中。
江城子
晁端礼（宋代）

幽香闲艳露华浓。晚妆慵。略匀红。春困厌厌，常爱鬓云松。早是自来莲步小，新样子，为谁弓。

画堂西下小栏东。醉醒中。苦匆匆。卷上珠帘，依旧半床空。香灺满炉人未寝，花弄月，竹摇风。
贡院夜集
殷奎（明代）

秋暑不可那，风庭生夕凉。高树互荫蔽，云月流微光。

庞眉三数公，幽赏来相将。才彦集翘楚，亦有张与黄。

咄兹古都会，况当文翰场。前徽信未沫，夙慕斯终偿。

于焉盘礴羸，欣然命壶觞。趣得景自会，心迥形都忘。

谈谐杂嘲谑，引此清兴长。良晤难屡得，乐事不可常。

酒行莫辞醉，散去徒相望。
秋怀
虞俦（宋代）

登楼何处不陈诗，况是秋高木落时。
极目但随归雁远，老怀犹作故乡悲。
毋宁觞咏须前辈，有底功名亦后期。
试问沈郎那得瘦，此心元不慕州麾。
大乾记梦
刘克庄（宋代）

昔梦游湘水，琴书寄叶舟。
安知三十载，真作梦中游。